Φτερούγες κοτόπουλου hot buffalo με πικάντικο ντρέσινγκ και ντιπ από μπλε τυρί
Ένα εμβληματικό νεϋορκέζικο πιάτο! Hot buffalo wings σημαίνει τραγανές φτερούγες κοτόπουλου περιχυμένες με πικάντικη σάλτσα. Η ιδανική συνοδεία: ντιπ μπλε τυριού και σέλερι.
1.500 γρ. φτερούγες κοτόπουλου, 30 γρ. μπέικιν πάουντερ, 10 γρ. αλάτι, 60 γρ. βούτυρο αγελαδινό, 80 γρ. κέτσαπ, 60 γρ. έτοιμη σάλτσα sriracha, 8 γρ. αλάτι, 60 γρ. μπλε τυρί (π.χ. στίλτον, ροκφόρ κ.ά.), 20 ml μηλόξιδο, 200 γρ. μαγιονέζα, 10 γρ. σάλτσα χρένου (horseradish), 60 γρ. γιαούρτι στραγγιστό, αγελαδινό, 1/2 σκελίδα σκόρδου, ψιλοτριμμένη, 6 γρ. αλάτι, 8 λεπτά κλωνάρια σέλερι, ολόκληρα, 2 φρέσκα κρεμμυδάκια, ψιλοκομμένα
Για να ετοιμάσουμε τις φτερούγες κοτόπουλου hot buffalo με πικάντικο ντρέσινγκ και ντιπ από μπλε τυρί ξεκινάμε και βάζουμε όλα τα υλικά του ντρέσινγκ σε ένα κατσαρολάκι και τα ζεσταίνουμε σε μέτρια φωτιά ανακατεύοντας τακτικά, μέχρι να λιώσει το βούτυρο.Αποσύρουμε και το διατηρούμε ζεστό.Χτυπάμε όλα τα υλικά στον πολυκόφτη μέχρι να γίνουν μια πυκνή σάλτσα.Ετοιμάζουμε μέτρια θράκα (το χέρι μας να αντέχει για 8-10 δευτερόλεπτα σε  απόσταση 10 εκ. από τη σχάρα, την οποία έχουμε στο χαμηλότερο σημείο πάνω από  τη θράκα – ρυθμίζουμε και ελέγχουμε αναλόγως και την ψησταριά υγραερίου).Ανοίγουμε ελαφρά τις φτερούγες στην κλείδωση, ώστε να ψηθούν πιο γρήγορα, και τις αραδιάζουμε σε ένα ταψάκι.Σε μπολ ανακατεύουμε το αλάτι με το μπέικιν πάουντερ και πασπαλίζουμε τις φτερούγες και από τις δύο πλευρές. Το μείγμα αυτό θα σχηματίσει μια κρούστα στο ψήσιμο και θα εμποδίσει τις φτερούγες να κολλήσουν στη σχάρα.Ψήνουμε τις φτερούγες για περίπου 20 λεπτά, με τακτικά γυρίσματα, μέχρι να ροδίσουν ωραία και να ψηθούν εσωτερικά (κόβουμε μία στο πιο χοντρό σημείο: η σάρκα πρέπει να είναι ζουμερή και λευκή, χωρίς ροζ σημεία ή ροζ υγρό).Αποσύρουμε τις φτερούγες από τη φωτιά και τις βάζουμε σε μεγάλο μπολ.Τις περιχύνουμε με το ζεστό ντρέσινγκ και τις ανακατεύουμε για να καλυφθούν ομοιόμορφα.Τις τακτοποιούμε σε πιατέλα και σκορπίζουμε πάνω τους το φρέσκο κρεμμυδάκι και δίπλα το σέλερι.Σερβίρουμε αμέσως, συνοδεύοντας με το ντιπ από μπλε τυρί.
Γαλακτοκομικά,Κοτόπουλο,Τυρί,BBQ